Liteya 7
Makita na biso esalemaka ndenge nini?
Ntango bakristo ya liboso bazalaki kosala makita na bango, bazalaki mingimingi koyemba nzembo, kobondela, kotánga Makomami mpe kolimbola yango, kasi milulu ezalaki te. (1 Bakorinti 14:26) Okomona ete na makita na biso mpe ezalaka mpenza ndenge wana.
Mateya eutaka na Biblia mpe esalisaka mpenza. Na mokolo ya pɔsɔ to ya lomingo, lisangá mokomoko eyanganaka mpo na koyoka Diskur ya bato nyonso oyo eumelaka miniti 30, yango emonisaka ndenge oyo Biblia elobelaka makambo oyo etali bomoi na biso mpe eleko na biso. Moto na moto alendisamaka ete alanda na Biblia na ye. Nsima ya diskur, tozalaka na Boyekoli ya “Linɔ́ngi ya Mosɛnzɛli,” yango eumelaka ngonga moko, mpe moto nyonso akoki kopesa biyano oyo euti na Linɔ́ngi ya Mosɛnzɛli ya boyekoli. Boyekoli yango esalisaka biso tósalela toli ya Biblia na bomoi na biso. Lisangá mokomoko kati na masangá koleka 100000 ya mokili mobimba eyekolaka kaka lisolo moko.
Esalisaka biso tókolisa mayele na biso ya koteya. Tokutanaka mpe mokolo mosusu na kati ya pɔsɔ mpo na kolanda makita misato. Ya liboso, Boyekoli ya Biblia na lisangá, yango eumelaka miniti 30; esalemaka na mituna mpe biyano mpe esalisaka biso tókanga mpenza ntina ya mitinda mpe bisakweli ya Biblia. Ya mibale, Eteyelo ya mosala ya Teokrasi, yango eumelaka miniti 30; ebandaka na lisolo na bayangani ya mikapo ya Biblia oyo bandeko nyonso batángaki liboso. Na nsima, bana-kelasi oyo bakomisá nkombo na eteyelo yango, basalaka masolo ya mokuse. Ndeko moko apesaka toli mpo na kosalisa biso tókolisa mayele na biso ya kotánga, ya koteya liboso ya bato, mpe ya kosolola na bato. (1 Timote 4:13) Ya nsuka, Likita ya Mosala, yango eumelaka miniti 30; ezalaka na badiskur, bilakiseli mpe mituna-lisolo, mpe esalisaka biso tóyeba ndenge ya koteya bato Biblia.
Soki oyei na makita na biso, na ntembe te okosepela na mateya ya Biblia oyo ebongisami malamu mpenza, oyo okozwa kuna.
Makambo nini okoyoka soki okei na makita ya Batatoli ya Yehova?
Okosepela koya na likita nini ya mbala oyo ezali koya?
lin_Latn lin_Latn lin_Latn lin_Latn lin_Latn lin_Latn lin_Latn lin_Latn